Nariadenie Rady (ES) č. 487/2004
z 11. marca 2004,
ktorým sa mení a dopĺňa nariadenie (EHS) č. 3030/93 o spoločných pravidlách pre dovoz určitých textilných výrobkov z tretích krajín
RADA EURÓPSKEJ ÚNIE
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh komisie,
keďže:
(1) od 1. mája 2004 bude súčasťou Európskej únie desať nových členských štátov. Akt o pristúpení ustanovuje, že nové členské štáty musia uplatňovať spoločnú obchodnú politiku týkajúcu sa textilu, a že je potrebné upraviť množstvové obmedzenia, ktoré uplatňuje spoločenstvo na dovoz textilných a odevných výrobkov, tak, aby zohľadňovali toto pristúpenie. V dôsledku toho by sa mali množstvové obmedzenia platné pre dovoz určitých textilných výrobkov z tretích krajín do rozšíreného spoločenstva upraviť tak, aby sa vzťahovali aj na dovoz do 10 nových členských štátov. Vyžaduje si to urobiť zmeny a doplnky v nariadení rady (EHS) č. 3030/93 z 12. októbra 1993 o spoločných pravidlách pre dovoz určitých textilných výrobkov z tretích krajín [1];
(2) v záujme predchádzania tomu, aby malo rozšírenie spoločenstva obmedzujúce účinky na obchod, je vhodné použiť pri zmene a dopĺňaní týchto množstiev metodiku, ktorá na účel úpravy nových výšok kvót zohľadňuje tradičné množstvá a štruktúru dovozu do 10 nových členských štátov. Vzorec pozostávajúci z priemernej hodnoty dovozu do 10 nových členských štátov pochádzajúceho z tretích krajín za posledné tri roky, upravenej podľa časového pomeru, by poskytol vhodné vyjadrenie týchto historických tokov. Za najvýznamnejšie boli vybrané roky 2000 až 2002, pretože predstavujú najnovšie dostupné informácie o dovoze textilných a odevných výrobkov do 10 nových členských štátov;
(3) prílohy V a VII k nariadeniu (EHS) č. 3030/93 by sa mali primerane zmeniť a doplniť tak, aby obsahovali zoznam výšok kvót uplatniteľných odo dňa rozšírenia, t. j. od 1. mája 2004;
(4) pre Vietnam by mali platiť tie kvóty, ktoré sú uvedené v dvojstrannej dohode o textile medzi Európskym spoločenstvom a Vietnamskou socialistickou republikou parafovanej 15. februára 2003 a schválenej rozhodnutím 2003/453/ES [2], a to dovtedy, kým si Vietnam nesplní záväzky pre prístup na trh podľa tejto dohody;
(5) všetky ustanovenia nariadenia (EHS) č. 3030/93 by sa mali preformulovať tak, aby sa vzťahovali na dovoz do 10 nových členských štátov a v dôsledku toho by mali byť parafy nových členských štátov vložené do prílohy III;
(6) kvôli tomu, aby sa umožnilo vykonávať určité operácie, je potrebné vložiť do nariadenia (EHS) č. 3030/93 prechodné pravidlo, podľa ktorého pre textilné výrobky, ktorých dovoz do spoločenstva za iných okolností podlieha množstvovým limitom alebo dohľadu, a ktoré sú odoslané do spoločenstva pred 1. májom 2004, ale ktoré budú 1. mája 2004 alebo neskôr privezené do desiatich nových členských štátov, vznikne nárok na dovozné povolenia, ktoré sa udeľujú automaticky;
(7) kvôli zabezpečeniu zákonného pokrytia uvedených operácií je potrebné vložiť do nariadenia (EHS) č. 3030/90 prechodné pravidlo, podľa ktorého textilné výrobky, ktoré sú odoslané z pristupujúcich členských štátov von zo spoločenstva na spracovanie pred 1. májom 2004, a ktoré sú 1. mája 2004 alebo neskôr reexportované do 10 nových členských štátov, sú vyňaté spod množstvových limitov alebo oslobodené od povinnosti predkladať dovozné povolenie;
(8) z tohto dôvodu by malo byť nariadenie (EHS) č. 3030/93 primerane zmenené a doplnené,
PRIJALA TOTO NARIADENIE:
Článok 1
Týmto sa nariadenie (EHS) č. 3030/93 mení a dopĺňa takto:
1. k článku 2 sa pridáva tento odsek:
"9. Uvedenie textilných výrobkov, ktoré podliehajú množstvovým limitom alebo dohľadu v spoločenstve, ktoré boli odoslané pred 1. májom 2004 a 1. mája 2004 alebo neskôr budú privezené do 10 nových členských štátov, do voľného obehu v jednom z 10 nových členských štátov, ktoré 1. mája 2004 pristúpia k Európskej únii, a to v Českej republike, Estónsku, na Cypre, v Litve, Lotyšsku, Maďarsku, na Malte, v Poľsku, Slovinsku a na Slovensku, podlieha predloženiu dovozného povolenia. Toto dovozné povolenie udeľujú automaticky a bez množstvového obmedzenia kompetentné orgány príslušného členského štátu na základe primeraného dôkazu, akým je nákladný list (konosament), o tom, že tieto výrobky boli odoslané pred. 1. májom 2004.
Tieto licencie sa oznamujú komisii.";
2. k článku 5 sa pridáva tento pododsek:
"Uvedenie textilných výrobkov, ktoré boli odoslané z jedného z desiatich nových členských štátov, ktoré pristúpili k Európskej únii 1. mája 2004, do krajiny určenia mimo spoločenstva na spracovanie pred 1. májom 2004 a reexportované do toho istého členského štátu v tento deň alebo neskôr, do voľného obehu, nepodlieha na základe predloženia primeraného dôkazu, akým je vývozná deklarácia, množstvovým limitom alebo požiadavkám na dovozné povolenie.";
3. v prílohe III sa druhá zarážka článku 28 ods. 6 nahrádza takto:
"- dve písmená označujúce nastávajúci členský štát určenia alebo skupinu takýchto členských štátov takto:
AT = Rakúsko
BL = Benelux
CY = Cyprus
CZ = Česká republika
DE = Spolková republika Nemecko
DK = Dánsko
EE = Estónsko
EL = Grécko
ES = Španielsko
FI = Fínsko
FR = Francúzsko
GB = Spojené kráľovstvo
HU = Maďarsko
IE = Írsko
IT = Taliansko
LT = Litva
LV = Lotyšsko
MT = Malta
PL = Poľsko
PT = Portugalsko
SE = Švédsko
SI = Slovinsko
SK = Slovensko";
4. príloha V sa nahrádza znením uvedeným v časti A prílohy k tomuto nariadeniu;
5. tabuľka v prílohe VII sa nahrádza tabuľkou uvedenou v časti B prílohy k tomuto nariadeniu.
Článok 2
Toto nariadenie nadobúda účinnosť 1. mája 2004.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 11. marca 2004